
Afgørelse om, at modtagelse og opbevaring af højovnsslagge ikke er omfattet af krav om miljøvurdering (ikke VVM-pligtigt) 

Miljøstyrelsen har den 6. maj 2026 via Byg og Miljø modtaget jeres ansøgning om modtagelse og opbevaring af højovnsslagge i eksisterende siloer 20 og 21 på adressen Rørdalsvej 44, 9220 Aalborg Ø.

Afgørelse
[bookmark: _Hlk241050920]Miljøstyrelsen har på baggrund af en screening vurderet, at projektet ikke vil kunne påvirke miljøet væsentligt og er derfor ikke omfattet af krav om miljøvurdering (ikke VVM-pligtigt). Afgørelsen er truffet efter § 21 i miljøvurderingsloven[footnoteRef:1]. [1:  ] 


Begrundelse
Miljøstyrelsen har lagt vægt på, at det ansøgte projekt ikke involverer anlægsarbejder, men at der udelukkende er tale om en udskiftning i det materiale, der modtages og oplagres i siloerne 20 og 21 placeret på virksomhedens havnefront.
Da virksomheden i forvejen har miljøgodkendelse til at modtage, opbevare og udlevere cement fra silo 20 og 21, er disse opført som pulversiloer, indrettet med henblik på at minimere støvemission. Det ansøgte medfører ikke ændring i antallet af transporter. Silo 20 og 21 har en maksimal kapacitet på henholdsvis 1.700 tons og 2.000 tons.

Ved modtagelse og opbevaring af højovnsslagge i silo 20 og 21, vurderer Miljøstyrelsen, at projektet ikke vil medføre væsentlige påvirkninger af miljøet. Højovnsslagge er ikke klassificeret som farligt affald, og virksomheden har allerede godkendelse til at modtage ca. 15.000 tons højovnsslagge årligt (miljøgodkendelse og revurdering af miljøgodkendelse af 10. marts 2017, R-vilkår) og opbevare dette på udendørs arealer. Med nærværende projekt ansøger virksomheden om at modtage op til 20.000 tons højovnsslagge årligt i tillæg til de i forvejen godkendte 15.000 tons/år.

Virksomhedens, og dermed silo 20 og 21’s, placering ved havnefronten direkte mod Limfjorden betyder, at området er udpeget som oversvømmelsesrisikoområde både i kommune- og regionalplaner. Det er Miljøstyrelsens vurdering, ud fra virksomhedens oplysninger om siloernes opbygning, at modtagelse og højovnsslagge i siloerne ikke vil medføre forhøjet risiko for forurening af det omgivende miljø som følge af oversvømmelse. Hertil vægtes igen, at siloerne i forvejen er godkendte og benyttes til modtagelse, opbevaring og udlevering af cement.

Miljøstyrelsen vurderer, at projektet ikke vil indebære en væsentlig påvirkning af nærliggende beskyttede naturtyper, bilag IV-arter eller rødlistede arter.

Miljøstyrelsens screeningsskema er vedlagt som bilag A.

Afgørelsen er ikke en tilladelse, men alene en afgørelse om, at projektet ikke skal gennem en miljøvurdering før Miljøstyrelsen kan træffe afgørelse om det ansøgte.

Sagens oplysninger
Ansøgningen er indgivet i henhold til § 18 i miljøvurderingsloven. Ansøgningen er fremsendt til Miljøstyrelsen, som varetager kommunalbestyrelsens opgaver og beføjelser for anlægget, jf. § 3, stk. 3 i miljøvurderingsbekendtgørelsen[footnoteRef:2]. [2: 
] 

Ansøgningen er vedlagt som bilag B.

Projektet er omfattet af bilag 2, 11. b) i miljøvurderingsloven.

Miljøstyrelsen har foretaget høring af Aalborg kommune. Aalborg kommune har med høringssvar af 10. august 2026 oplyst, at de ikke har kendskab til bilag VI-arter, der berøres af projektet. Kommunen oplyser ligeledes, at de ikke har bemærkninger til spildevandsforhold eller til forhold vedrørende recipienten og ser ikke nogen konflikter, eller særlige forhold i relation til trafik eller natur.
I høringssvaret oplyses, at kommunen ikke ser risiko for kumulation med lignende anlæg eller aktiviteter i området, der med det ansøgte forventes at kunne medføre en øget samlet påvirkning af miljøet.

Kommunen bemærker, at området er udpeget som risikoområde af EU’s oversvømmelsesdirektiv, hvorfor virksomheden bør sikre at indholdet i siloerne ikke forurener Limfjorden og havmiljøet ved en oversvømmelse.

Natura 2000-områder 
Det er Miljøstyrelsens vurdering, at projektet ikke kan påvirke udpegede naturtyper i Natura 2000 områder, og derfor ikke skal vurderes ift. Natura 2000-reglerne. 
Projektet medfører ikke øgede emissioner. Ændringen i materialet der modtages, opbevares og udleveres fra silo 20 og 21 fra cement til højovnsslagge medfører ikke en merpåvirkning af naturtyper i nærområderne.

Bilag IV-arter
Det er Miljøstyrelsens vurdering, at projektet ikke kan beskadige eller ødelægge bilag IV-arter og derfor ikke skal vurderes ift. reglerne om bilag IV-arter. 
Aalborg kommune har i høringssvar af dato oplyst, at de ikke har kendskab til bilag IV-arter, der vil berøres af projektet.

Screeningen er gennemført med udgangspunkt i det projekt, som I har beskrevet i ansøgningen og på baggrund af de miljømæssige forudsætninger, som er gældende på screeningstidspunktet. 

Hvis projektet ændres, er I forpligtet til at ansøge igen med henblik på at få afgjort om ændringen er omfattet af krav om miljøvurdering (VVM-pligtigt).

Afgørelsen bortfalder, hvis den ikke er udnyttet inden 3 år efter, at den er meddelt, jf. miljøvurderingslovens § 39.

Offentliggørelse
Miljøstyrelsens afgørelse offentliggøres udelukkende digitalt. Materialet kan tilgås på Miljøstyrelsens hjemmeside www.mst.dk. Offentliggørelsen finder sted den 8. oktober 2026.

Offentligheden har adgang til sagens øvrige oplysninger med de begrænsninger, der følger af lovgivningen.

Klagevejledning
Afgørelsen kan påklages for så vidt angår retlige spørgsmål af enhver med retlig interesse i sagens udfald samt af landsdækkende foreninger og organisationer, der som formål har beskyttelsen af natur og miljø eller varetagelsen af væsentlige brugerinteresser inden for arealanvendelsen og har vedtægter eller love, som dokumenterer deres formål, og som repræsenterer mindst 100 medlemmer, jf. miljøvurderingslovens § 50.

Hvis du ønsker at klage over denne afgørelse, kan du klage til Miljø- og Fødevareklagenævnet. Du klager via Klageportalen, som du finder et link til på forsiden af www.naevneneshus.dk. Klageportalen ligger på www.borger.dk og www.virk.dk. Du logger på www.borger.dk eller www.virk.dk, ligesom du plejer, typisk med MitID. 

Klagen sendes gennem Klageportalen til Miljøstyrelsen. En klage er indgivet, når den er tilgængelig for Miljøstyrelsen i Klageportalen. Når du klager, skal du betale et gebyr på kr. 900 for private og kr. 1800 for virksomheder og organisationer. Du betaler gebyret med betalingskort i Klageportalen.

Du kan læse mere om gebyrordningen og klage på Miljø- og Fødevareklagenævnets hjemmeside (https://naevneneshus.dk/start-din-klage/miljoe-og-foedevareklagenaevnet/). 

Miljø- og Fødevareklagenævnet afviser din klage, hvis du sender den uden om klageportalen, medmindre du er blevet fritaget for brug af klageportalen.
Hvis du ønsker at blive fritaget for at bruge klageportalen, skal du sende en begrundet anmodning til Miljø- og Fødevareklagenævnet via mail på mfkn@naevneneshus.dk. Nævnet afgør herefter, om du kan fritages for at bruge klageportalen. Se betingelserne for at blive fritaget.

Klagen skal være modtaget senest den 5. november 2026.

Orientering om klage
Hvis Miljøstyrelsen får besked fra Klageportalen om, at der er indgivet en klage over afgørelsen, orienterer Miljøstyrelsen virksomheden herom.
Miljøstyrelsen orienterer ligeledes virksomheden, hvis Miljøstyrelsen modtager en klage over afgørelsen fra en klager, som efter anmodning til Miljø- og Fødevareklagenævnet er blevet fritaget for at klage via Klageportalen.
Herudover orienterer Miljøstyrelsen ikke virksomheden.

Betingelser mens en klage behandles
Klage over afgørelsen har ikke opsættende virkning, medmindre klagenævnet bestemmer noget andet. Dette indebærer, at en samtidigt eller efterfølgende meddelt miljøgodkendelse eller dispensation til at påbegynde bygge- og anlægsarbejder efter miljøbeskyttelseslovens § 33, stk. 2, som udgangspunkt kan udnyttes. Udnyttes afgørelsen, indebærer dette ingen begrænsning i Miljø- og Fødevareklagenævnets mulighed for at ændre eller ophæve afgørelsen. Hvis nævnet tillægger en klage opsættende virkning, kan en meddelt miljøgodkendelse ikke udnyttes, og nævnet kan påbyde påbegyndte bygge- og anlægsarbejder standset.


Søgsmål
Hvis man ønsker at anlægge et søgsmål om afgørelsen ved domstolene, skal det ske senest 6 måneder efter, at Miljøstyrelsen har offentliggjort afgørelsen, jf. miljøvurderingslovens § 54. På www.domstol.dk findes vejledning om at anlægge en retssag ved domstolene.


Med venlig hilsen
[bookmark: SD_USR_Name]Julie H. N. Jensen


Kopi til:
Aalborg Kommune
Danmarks Naturfredningsforening
Dansk Ornitologisk Forening
Friluftsrådet
Søfartsstyrelsen
Region Nordjylland


Bilag:
Bilag A: Ansøgning samt Miljøstyrelsens screeningsskema

